Эйе, туған телдәрҙе һаҡлау һәм үҫтереү донъяла иң мөһим проб­лемаларҙың береһенә әүерелде. Был мәсьәлә бер илдә лә еңел хәл ителмәй, шуға күрә ҡылдан нескә мәсьәләгә зирәк аҡыл һәм саф күңел менән ҡарарға кәрәк. Уны дөрөҫ баһалауҙа теге йәки был илдәге телгә бәйле хәл-торошто төплө өйрәнеү, дөрөҫ баһалау мө­һим. Мәҫәлән, Дағстан халҡы 32 телдә һөйләшә, мәктәптәрҙә уҡытыу 14 (беҙҙә – алты) телдә алып барыла. Ҡарасәй-Черкес республи­каһында абазин, ҡарасәй, нуғай, рус, черкес телдәре дәүләт теле тип иғлан ителгән. Рус телле мәк­тәптәрҙә лә туған телдәрҙе уҡытыу мотлаҡ. Коми Республикаһында (яңыраҡ булып ҡайттым) туған коми теле аҙнаһына – биш, ә дәүләт теле булараҡ ике сәғәт өйрәнелә.